NEISTÉ KROKY K ISTOTE

Som. Otvorím oči a som. Viem, že som. Je to pravda. Zatiaľ, si to myslím. Snažím sa moje myslenie potvrdiť faktami. Mám ruky, nohy, myseľ, dušu - som človek. Teda, myslím si to. Veď fakty sú pravdivé a majú všeobecnú platnosť, alebo nie?

Som malý. Stále plačem, mám začervenané oči, horúce čielko a bodky na tváričke. Nie som si istý. Ani moja mamka nie. Snaží sa to zmeniť, veď istotne jej druhé matky na ich obľúbenom modrom koníku pomôžu a ak nie ony, google ako pán doktor určite niečo zo seba vydá. Som malý a už sa stretávam s fikciou internetu. Stávam sa obeťou hoaxov ľudí, ktorí tvrdia, že nedajú svoje dieťa zaočkovať, keďže jedna mamka na diskusnom fóre napísala o poočkovacom negatívnom stave svojho dieťaťa, ktoré ani nikto nevidel a nemohol tušiť, či vôbec existuje a či bol stav veľmi vážny alebo len zveličený či nepravdivý . Som malý a deti v škôlke rozprávajú ako nejaký youtuber vyhral peniaze za hranie hier alebo si kúpil auto za postovanie fotiek na instagrame. Som malý a ich slovník je väčší, prevyšuje ma, moje pohľady a znalosti. Počúvam, že nebudem sa môcť stať veľkým, pretože 21.12.2012, (akože pekné čísla ja viem) si tam ľudia vymysleli, že má na Zem spadnúť nejaký meteorit a nastane koniec sveta. Všetci sa začínajú presúvať do bunkrov, robiť si zásoby, či nebodaj snažiť sa to skončiť skôr ako to príde. Bojím sa týchto informácií, sú obrovské a ja miniatúrny. Ovplyvňujú ma. Chcem sa im postaviť čelom a odhaliť pravdu. Ale ako to urobiť? Ako odhalím meno tohto zdroja?

Som väčší. Vzdelávam, sa. Poznám všetky vybrané slová, planéty, rastliny, viem nakresliť Talesovu knižnicu. A viem, že sú to veci pravdivé. Nemajú veľa spoločného s tými minulými dezinformáciami. Pochádzajú zo slov a písma uvedomelých ľudí, sú podložené faktami, overené praxou a schválené spoločnosťou. Prosto, im verím. No verím aj v to, že všetkému sa nedá veriť. Prežil som 2012 iba vďaka tomu, no neprežili všetci. Prežívam aj teraz rok 2020, zaočkovaný, bez čipu v hlave, tretieho oka a normálne zdravý, lebo som neveril. A skôr nie neveril, ale preveril. Nenechal som sa oklamať tým zdrojom bludných viet, ktorého som zabudol povedať, že som už zistil jeho meno. Volá sa internet. Už od mala som bol jeho obeťou a doteraz sa neviem vyslobodiť. Stále na všetkých útočí, ovláda, kontroluje, prehovára, a navnucuje lži. Dobre, nie všetko sú lži, aj to som cestou zistil, ale najprv som sa na nich popálil a musel sa naučiť ich odhaliť či rozlišovať. A prezradím vám ako na to, aby som bol aspoň trocha nápomocný.

 Najprv som sa v tejto oblasti vzdelával. Poriadne. Položil som si otázku: Považujem sa za dostatočne mediálne gramotného? A čo to vlastne je? Hmotnosť mojich poznatkov o médiách v gramoch? Áno, celkom aj dobrá odpoveď. Naučil som sa, že média sú zneužívané na manipuláciu ľudí, medzi ktorých by som patril aj ja, keby som sa nenaučil, čo teraz viem. Naučil som si overovať slová, myšlienky, prostredníctvom ďalších komunikačných a informačných kanálov. Naučil som sa veriť tomu, čo je pravdivé. A bol som si istý. Neurobil by som hlúposť, lebo jedna teta povedala. Najprv by som si zistil pravdivosť a kompetenciu tety a či by som jej mohol veriť.

Žil som v pravde a bol som si istý. Iba okolím som si nebol. Bál som sa, keď mi spolužiak hovoril rôzne konšpiračné teórie, ktorých zase zdrojom nebol nikto iný ako internet. A on tomu veril. Vážne! Bol obeťou! Stal sa bábkou visiacou na nitkách lží, idolov, klamstiev negramotnej spoločnosti v online priestore. Začal sa obliekať inak, odrazu mal náušnice ako rôzni repoví speváci a iné vzory tejto scény. Jeho správanie a činy boli podmienené vplyvom nepravého sveta. To, že mohol napísať hnusný komentár dievčaťu na instagrame, mu to nebránilo povedať aj v realite. Alebo už to nevedel rozlíšiť? Myslel som si, že je obeť, veď všetci sme, ale on bol priam zmanipulovaný, zneužitý svojou krehkou ovplyvniteľnosťou mladej neokresanej duše a využitý v prospech iných. Bol malý. A ním aj ostal. Chcel som mu pomôcť. No nepočúval ma. Vraj čo rozprávam nie je pravda. Zhrozil som sa. On si vážne myslí a je presvedčený o vernej hodnote všetkého prečítaného z neustále svietiacich obrazoviek plných komunikačných sietí. Napriek tomu, že bol malý, bol veľmi presvedčený, ba priam vychovaný vo vlastných pravdách iných a preto bolo pre mňa veľkou výzvou z neho urobiť dospeláka s vlastným zdravým rozumom. Začali sme zľahka. Prečítali sme si prvý článok, ktorý sa mu objavil v jeho mobile. Prečítali sme všetky komentáre a diskusie pod ním a začali o tom hľadať články v odbornejších kanáloch a informácie od vyštudovaných ľudí v danej oblasti. Ukázalo sa, že článok bol len zle pochopený a pretransformovaný subjektívnymi a nevzdelanými očami laika. Spolužiak ostal nemý a prekvapený. Jeho detská zneužitá dôvera sa narušila. Postupným praktizovaním týchto postupov vo svojom každodennom živote začal chápať súvislosti. Raz za mnou prišiel, aby mi poďakoval, že som ho vytiahol z ilúzie nepravého sveta plného nepravými informáciami, klamstvami a nehodnotnými príkladmi. Uvedomil si to. Bol väčším. A ja vďaka nemu ešte viac. Uvedomil som si, aké je dôležité šírenie vedomostí v tejto aktuálnej oblasti každej živej bytosti, ako je pravda, lož, fikcia na internete, hoaxy, konšpiračné teórie, sila manipulácie, vplyv na dnešnú dobu plnú rôznych spletí prúdov informácií a znalostí.

Som veľký. Stále čelím boju dvoch svetov. Jeden ma chce zhodiť do priepasti a druhý ma volá na svetlo. Snažím sa udržiavať v žiare pravdy no niekedy skĺznem jednou nohou do temna klamstiev. Ale, už nie som obeť. Som ja. Otvorím oči a viem, že som. A to je pravda.

Lýdia Kmecová

Gymnázium sv. Mikuláša, Prešov, oktáva B